For snart fire år siden stormede Alternativet ind i Folketinget med 4,8 procent af stemmerne - og det nystiftede parti overhalede med sine ni mandater både De Radikale og SF.

Men siden har sager om en syg kultur, lidt for mange flyrejser og ledelsesproblemer sat sine spor i Folketingets yngste parti.

I en ny måling, som Epinion har foretaget for DR, står Alternativet til 2,4 procent af stemmerne - præcis en halvering af valgresultatet i 2015.

Fakta om målingen Målingen er lavet på baggrund af 1.540 gennemførte interviews med repræsentativt udvalgte danskere på 18 år og derover. Den maksimale usikkerhed på de overordnede resultater er +/- 2,5 procentpoint. Interviewene er gennemført i perioden fra den 3. til den 9. april 2019. Kilde: Epinion

Læs også : Alternativets top beskyldes for syg kultur i lækket mail

Det er ikke alene Alternativets dårligste Epinion-måling i hele valgperioden, det sender også partiet ned og flirte med den famøse spærregrænse på to procent, der afgør, om alternativisterne overhovedet kommer i Folketinget igen.

Med en statistisk usikkerhed på +/- 0,8 procentpoint kan Alternativet nemlig svinge mellem 1,6 og 3,2 procent af stemmerne i målingen.

Hvis målingen holder stik, vil partiet få fire mandater i Folketinget.

Læs også : Cordsen: Kritikken om en syg kultur rammer ekstra hårdt i Alternativet

Ingen fra Alternativet ønsker at kommentere den dårlige måling.

Partiet kommenterer ikke meningsmålinger, fordi man hellere vil snakke politik, lyder forklaringen fra pressetjenesten.

Der er dog flere eksempler på, at partiet tidligere har trodset denne linje og har kommenteret forskellige målinger.